b'\n_START_ARTICLE_\nVe\xc3\xb8ya\n_START_SECTION_\nHistorie\n_START_PARAGRAPH_\n\xc3\x98ya l\xc3\xa5 strategisk plassert som et knutepunkt for b\xc3\xa5ttrafikken i vikingtiden. Den gangen fjorden var ferdselsveien l\xc3\xa5 Ve\xc3\xb8ya (sammen med Sekken) sentralt til. Klimaet er relativt mildt og \xc3\xb8ya har gode havneforhold. Vikingskipene gikk sjelden over Hustadvika, men gikk heller en indre led inn Romsdalsfjorden og videre inn til dagens \xc3\x85ndalsnes dersom man skulle til \xc3\x98stlandet eller inn Langfjorden dersom man skulle videre nordover mot Nidaros. Midt i dette skj\xc3\xa6ringspunktet ligger Ve\xc3\xb8ya, og plasseringen f\xc3\xb8rte til at det oppstod en kaupang der, Romsdals f\xc3\xb8rste tettsted \xe2\x80\x93 et \xc3\xb8konomisk, administrativt og religi\xc3\xb8st sentrum. \xc3\x98ya var i middelalderen tingsted for Raumsd\xc3\xb8lafylket._NEWLINE_Ve\xc3\xb8ya nevnes av Snorre i forbindelse med Slaget ved Sekken i 1162 der kong H\xc3\xa5kon Herdebrei falt mot Erling Skakke. Baglerne angrep birkebeinerne ved \xc3\xb8ya i 1206. I 1375 ble en kongens g\xc3\xa5rd p\xc3\xa5 Ve\xc3\xb8y nevnt, dette var trolig en handelsg\xc3\xa5rd som samtidig var innsamlingssted for skatter og avgifter. Kaupangen hadde p\xc3\xa5 det meste rundt 300 innbyggere, men tapte sin betydning mot slutten av middelalderen. Nedgangen for Ve\xc3\xb8y-kaupangen begynte trolig f\xc3\xb8r svartedauden. Olav H\xc3\xa5konson befalte i 1384 at handelen m\xc3\xa5tte foreg\xc3\xa5 i byer og faste kaupanger: Borgund for Sunnm\xc3\xb8re, Ve\xc3\xb8y for Romsdal, Trondheim for Nordm\xc3\xb8re. I dokumenter fra 1519 blir ikke Ve\xc3\xb8y lenger omtalt som kj\xc3\xb8pstad. Kannikembetet ble oppretthold etter reformasjonen og presten p\xc3\xa5 Ve\xc3\xb8ya avla kannikeden i 1588. Kirkeordningen fra 1589 fastslo at det skulle v\xc3\xa6re 9 kirker \xc2\xabVed\xc3\xb8ens\xc2\xbb prestegjeld, disse skulle betjenes av tre prester og Ve\xc3\xb8y skulle v\xc3\xa6re hovedkirke._NEWLINE_Thomas von Westen, kjent som den drivende kraft bak samemisjonen tidlig p\xc3\xa5 1700-tallet, var sogneprest i Ve\xc3\xb8y fra 1710. Her ble han p\xc3\xa5virket av pietistiske \xc3\xa5ndsstr\xc3\xb8mninger, og i 1713 ble det i Romsdal opprettet et pietistisk \xc2\xabcollegium\xc2\xbb, kalt Syvstjernen, der de 7 prestene i Romsdal m\xc3\xb8ttes regelmessig til innbyrdes sjelesorg og for \xc3\xa5 legge planer om en kristen samling mot det moralske forfallet. Isaac Olsen, som var l\xc3\xa6rer, misjonsarbeider og kartograf, var ansatt av von Westen i en periode og tilbrakte vinteren 1716-1717 p\xc3\xa5 Ve\xc3\xb8y, der han oversatte katekismen og de kirkelige symboler til samisk og arbeidet p\xc3\xa5 sitt manuskript om Lappernes Vildfarelser og Overtro._NEWLINE_P\xc3\xa5 Ve\xc3\xb8ya er det ikke lenger fastboende. De gjenst\xc3\xa5ende bygningene er Ve\xc3\xb8y gamle kirke og tilh\xc3\xb8rende presteg\xc3\xa5rd. Kirken ble tatt ut av bruk i 1907 og ny kirke oppf\xc3\xb8rt p\xc3\xa5 S\xc3\xb8lsnes. Presteboligen var fra 1905 bolig for marinel\xc3\xb8ytnant og forfatter William Coucheron-Aamot (1868\xe2\x80\x931948) og familie etter at han kj\xc3\xb8pte den p\xc3\xa5 auksjon. Hans s\xc3\xb8nn Wilhelm Coucheron-Aamot (1899\xe2\x80\x931990) testamenterte i 1990 presteg\xc3\xa5rden til Romsdalsmuseet. Middelalderkirken eies av Molde kommune og er under kirkelig administrasjon. Den er fortsatt i bruk som kirke enkelte dager i \xc3\xa5ret, som i pinsen. S\xc3\xb8r\xc3\xb8ya eies av staten og er vernet som landskapsvernomr\xc3\xa5de.\n_START_SECTION_\nArkeologiske utgravninger\n_START_PARAGRAPH_\nArkeologiske utgravninger i 1990\xe2\x80\x9392, ledet av Brit Solli, avdekket levninger fra sent 1100- og tidlig 1200-tall. Blant funnene er en gullring med en inskripsjon som muligens skal tolkes Eric entre amis et je suis drue amie, A.M. (\xc2\xabErik mellom venner, og jeg er trofast venninne, Ave Maria.\xc2\xbb)_NEWLINE_I Storsandvika s\xc3\xb8r p\xc3\xa5 \xc3\xb8ya er det p\xc3\xa5vist \xc3\xa5tte gravr\xc3\xb8yser. Det er ogs\xc3\xa5 p\xc3\xa5vist andre gravr\xc3\xb8yser inkludert p\xc3\xa5 en holme mellom Ve\xc3\xb8ya og Sekken. Gravr\xc3\xb8ysene l\xc3\xa5 trolig n\xc3\xa6r en tidligere strandlinje i bronsealderen. Det er ogs\xc3\xa5 p\xc3\xa5vist gravr\xc3\xb8yser fra steinalder eller eldre bronsealder p\xc3\xa5 et plat\xc3\xa5.\n_START_SECTION_\nTusen \xc3\xa5r \xe2\x80\x93 ein sommardag\n_START_PARAGRAPH_\nForfatteren Edvard Hoem skrev i forbindelse med Molde bys 250-\xc3\xa5rsjubileum i 1992 teaterstykket Tusen \xc3\xa5r \xe2\x80\x93 ein sommardag, som ble framf\xc3\xb8rt p\xc3\xa5 Ve\xc3\xb8ya, og Hoem brukte ringen som gjennomgangstema.'